Jismu George u Bastjaniż minn ġuf ommu. Il-Bastjaniżi li isimhom ta' nisel Ġorġjan, tgħoddhom fuq subgħajk. Pika, li fost l-oħrajn tispikka għada f'jum il-festa ta' San Bastjan b'għadd ta' Qriema Ġorġjani jlebbtu lejn il-gżira tat-tliet għoljiet għall-festa ta' San Ġorġ fir-Rabat. Ix-xoqqa f'moxtha, biex iħallu 'l-Bastjaniżi jiċċelebraw il-festa tagħhom bi kwiethom. George Cauchi għandu 36 sena u f'demmu tbaqbaq devozzjoni liema bħalha lejn San Bastjan. F'kummenti lil tvm.com.mt is-Sur Cauchi stqarr li għalkemm jismu George huwa devot bil-bosta ta' San Bastjan. Qalilna, li ta' kull sena jkollu seba' mitt sena sakemm jasal it-tielet Ħadd ta' Lulju, jum il-festa tant għal qalbu. Żied jgħid, li fost l-oħrajn huwa membru attiv fis-Soċjetà Filarmonika Pinto Banda San Sebastjan u li saħansitra jġemma' xi statwi ta' San Bastjan. Is-Sur Cauchi spjega li semmewh George għal nanntu Gorgia, li ġiet nieqsa qabel twieled hu. Minkejja dan, qalilna li ismu u d-devozzjoni lejn San Bastjan kienu jistonaw bil-kbir f'għajnejn il-kollegi tax-xogħol tiegħu, tant li għamlu ħabta jaqbdu miegħu ġmielu. Is-Sur Cauchi qal li għall-bidu kien jinħaraq u li ma kienx iniżżel il-kummenti tal-kollegi tiegħu kif ġieb u laħaq. Ftit ftit, qalilna li drahom u li ma baqax jagħti kas.